32000R0824
L 100/31
JURNALUL OFÍCIAL AL UNIUNII EUROPENE
REGULAMENTUL (CE) NR. 824/2000 AL COMISIEI
din 19 aprilie 2000
prin care se stabilesc procedurile de preluare a cerealelor de către agențiile de intervenție și metodele de analiză pentru determinarea calității cerealelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a pieței în sectorul cerealelor (1), modificat ultima dată de Regulamentul (CE) nr. 1253/1999 (2), în special articolul 5,
întrucât:
(1)
Prețul de intervenție pentru grâul moale, grâul durum, orz, secară, porumb și sorg este fixat pentru calitățile ce corespund, în măsura posibilă, calității medii a cerealelor recoltate în Comunitate.
(2)
Prețurile de intervenție sunt majorate sau reduse pentru a reflecta diferențele de preț aplicate pe piață pentru calități diferite.
(3)
Cerealele de o calitate necorespunzătoare pentru utilizare sau depozitare nu ar trebui să fie acceptate pentru intervenție.
(4)
Pentru a simplifica gestionarea operațiunilor de intervenție și, mai ales, pentru a permite crearea unor loturi omogene pentru fiecare tip de cereală oferit pentru intervenție, ar trebui stabilită o cantitate minimă sub care agenția de intervenție nu este obligată să accepte oferta. Totuși, ar putea fi necesar ca în anumite state membre să se prevadă un tonaj minim mai mare, astfel încât agențiile de intervenție să poată să țină cont de condițiile și practicile pre-existente ale comerțului en-gros din aceste țări.
(5)
Condițiile în care cerealele sunt oferite și preluate de agențiile de intervenție trebuie să fie cât mai uniforme posibil în întreaga Comunitate, pentru a se evita discriminările de orice natură între producători.
(6)
Trebuie definite metodele de stabilire a calității grâului moale, grâului durum, orzului, secarei, porumbului și sorgului.
(7)
În plus, pe lângă cerința de prezentare a unei declarații anuale de stoc, în conformitate cu Regulamentul (CE) nr. 2148/96 al Comisiei din 8 noiembrie 1996 de stabilire a regulilor de evaluare și monitorizare a produselor agricole plasate în stocuri publice de intervenție (3), modificat ultima dată de Regulamentul (CE) nr. 808/1999 (4), statele membre trebuie să verifice stadiul de conservare a stocurilor de intervenție deținute.
(8)
Regulamentul (CEE) nr. 689/92 al Comisiei din 19 martie 1992 prin care sunt stabilite procedura și condițiile de preluare a cerealelor de agențiile de intervenție (5), modificat ultima dată de Regulamentul (CE) nr. 1664/1999 (6) și Regulamentul (CEE) nr. 1908/84 al Comisiei din 4 iulie 1984 prin care se stabilesc metodele standard de determinare a calității cerealelor (7), modificat ultima dată de Regulamentul (CEE) nr. 2507/87 (8), au fost în repetate rânduri amendate. Din motive de claritate, acestea ar trebui înlocuite.
(9)
Comitetul de gestionare a cerealelor nu și-a exprimat avizul în termenul stabilit de președintele său,
ADOPTĂ PREZENTUL REGULAMENT:
Articolul 1
În perioadele la care se face trimitere la articolul 4, alineatul (2) din Regulamentul (CEE) nr. 1766/92, orice posesor al unui lot omogen de cel puțin 80 tone de grâu moale, orz, secară, porumb sau sorg sau 10 tone de grâu durum, recoltat în cadrul Comunității, are dreptul să ofere lotul respectiv agenției de intervenție.
Agențiile de intervenție pot totuși să stabilească un tonaj minim mai mare.
Articolul 2
(1) Pentru a fi acceptate în vederea intervenției, cerealele trebuie să fie sănătoase, curate și de o calitate corespunzătoare în vederea comercializării.
(2) Ele sunt considerate sănătoase, curate și de o calitate corespunzătoare în vederea comercializării atunci când au culoarea tipică a cerealelor respective, nu prezintă mirosuri neobișnuite și paraziți vii (inclusiv acarieni) în orice stadiu de dezvoltare, și îndeplinesc cerințele minime prezentate în Anexa 1 la prezentul regulament, iar nivelurile de radioactivitate nu depășesc nivelurile maxime admise prin reglementările comunitare.
Nivelul de contaminare radioactivă a produsului este monitorizat doar atunci când situația o cere și doar atât timp cât este necesar. În cazul în care este necesar, durata și amploarea controalelor sunt determinate în conformitate cu procedura stabilite la articolul 23 din Regulamentul (CEE) nr. 1766/92.
În plus, în cazurile în care analizele indică faptul că indexul Zeleny al unui lot de grâu moale este între 22 și 30, pentru ca acest grâu să fie considerat sănătos, curat și de o calitate corespunzătoare în vederea comercializării, în sensul alineatului (1), aluatul obținut nu trebuie să fie lipicios și trebuie să poată fi prelucrat industrial.
(3) În sensul prezentului regulament, definiția celorlalte componente în afara cerealelor de bază de calitate corespunzătoare, relevante pentru prezentul regulament, sunt cele definite în Anexa II.
Semințele cerealelor de bază și ale altor cereale ce sunt deteriorate, afectate de cornul de secară sau putrezite sunt clasificate ca „impurități diverse”, chiar atunci când prezintă defecte ce țin de alte categorii.
Articolul 3
Pentru a stabili calitatea cerealelor oferite spre intervenție în conformitate cu articolele 5 și 6 din Regulamentul (CEE) nr. 1766/92, se folosesc următoarele metode:
3.1.
metoda standard pentru determinarea altor componente în afara cerealelor de bază de calitate corespunzătoare este cea prezentată în Anexa III;
3.2.
metoda standard pentru determinarea conținutului de umiditate este cea prezentată în Anexa IV. Totuși, statele membre pot utiliza și alte metode bazate pe principiul stabilit în Anexa IV, metoda ISO 712:1998 sau o metodă bazată pe tehnologia radiațiilor infraroșii. În caz de litigiu, doar rezultatele obținute cu ajutorul metodei stabilite în Anexa IV sunt acceptate;
3.3.
metoda standard pentru determinarea conținutului de tanin din sorg este metoda ISO 9648:1988;
3.4.
metoda standard pentru determinarea non-aderenței și a gradului de prelucrabilitate a aluatului obținut din grâul obișnuit este cea stabilită în Anexa V;
3.5.
metoda standard pentru determinarea conținutului de proteine al grâului moale măcinat este recunoscută de Asociația Internațională pentru Chimia Cerealelor (ICC), ale cărei standarde sunt stabilite la rubrica nr. 105/2: „metoda de determinare a conținutului de proteine a cerealelor și produselor din cereale”.
Totuși, statele membre pot utiliza orice altă metodă. În acest caz, ele trebuie să pună la dispoziția Comisiei dovezile recunoașterii de către ICC a faptului că metoda în cauză conduce la niște rezultate echivalente;
3.6.
metoda de determinare a indexului Zeleny al grâului obișnuit măcinat va respecta ISO 5529:1992;
3.7.
metoda de determinare a numărului descrescător Hagberg (testul pentru activitatea amilazei) este în conformitate cu ISO 3093:1982;
3.8.
metoda standard pentru determinare a ratei de pierdere a aspectului vitros al grâului durum este cea stabilită în Anexa VI;
3.9.
metoda standard pentru determinarea greutății specifice este în conformitate cu ISO 7971/2:1995.
Articolul 4
(1) Pentru a fi valabile, toate ofertele pentru intervenție trebuie făcute prin completarea formularului agenției de intervenție ce conține următoarele detalii:
(a)
numele solicitantului;
(b)
cereala oferită;
(c)
locul de depozitare a cerealei oferite;
(d)
cantitatea, principalele caracteristici și anul recoltării cerealei oferite;
(e)
centrul de intervenție pentru care se face oferta.
Formularul mai conține o declarație prin care se confirmă că produsul respectiv provine din interiorul Comunității sau, în cazul cerealelor admise pentru intervenție ca urmare a unor condiții specifice zonei de producție a acestora, acesta conține detalii referitoare la regiunea în care au fost produse.
Totuși, agenția de intervenție poate considera valabile ofertele scrise depuse și în alte forme, în special prin mijloace de telecomunicații, cu condiția includerii tuturor detaliilor ce trebuie completate în formularul la care se face trimitere în primul paragraf.
Fără a aduce atingere valabilității de la data prezentării unei oferte depuse în conformitate cu cel de-al treilea paragraf, statele membre pot solicita ca aceasta să fie urmată de transmiterea sau depunerea directă la agenția competentă a formularului prevăzut la primul paragraf.
(2) În cazul în care o ofertă nu poate fi acceptată, agentul vizat este informat în acest sens de agenția de intervenție, în cinci zile lucrătoare de la primirea cererii.
(3) În cazul în care o ofertă este acceptată, agentul vizat este informat în cel mai scurt timp posibil cu privire la magazinul ce va prelua cerealele și i se comunica programul de livrare.
La solicitarea ofertantului sau a responsabilului de depozit, respectivul program poate fi modificat de agenția de intervenție.
Livrarea finală este făcută nu mai târziu de sfârșitul celei de-a patra luni ce urmează lunii în care a fost primită oferta, în orice caz după 1 iulie pentru Spania, Grecia, Italia și Portugalia, și 31 iulie pentru celelalte state membre.
Articolul 5
(1) Cerealele oferite sunt preluate de agenția de intervenție în cazul în care cantitatea și standardele minime solicitate, după cum sunt prezentate în anexă, au fost stabilite de agenția de intervenție sau de reprezentanții acesteia pentru întregul lot de bunuri livrate magazinului de intervenție.
(2) Caracteristicile de calitate se stabilesc în baza unei mostre reprezentative a lotului oferit, constând în mostre prelevate câte o dată pentru fiecare livrare, la fiecare 60 de tone, cel puțin.
(3) Cantitatea livrată trebuie să fie cântărită în prezența ofertantului și a unui reprezentant al agenției de intervenție care este independentă față de ofertant.
Reprezentantul agenției de intervenție poate, de asemenea, să fie responsabilul de depozit. În acest caz:
(a)
în 45 de zile de la preluare, agenția de intervenție însăși face un control ce presupune cel puțin o verificare volumetrică; diferențele între cantitatea determinată prin măsurătorile de greutate și cantitatea estimată conform metodei volumetrice nu pot depăși 5 %;
(b)
în cazul în care toleranța nu este depășită, responsabilul de depozit suportă toate costurile referitoare la diferențele constatate în timpul unei verificări ulterioare, de la greutatea introdusă în conturi până la momentul preluării cerealelor;
(c)
în cazul în care se depășește toleranța, cerealele se cântăresc fără întârziere. Costurile de cântărire sunt suportate de către responsabilul de depozit, în cazul în care greutatea determinată este mai mică decât cea înregistrată, sau de către statul membru, în cazul în care aceasta este mai mare.
(4) În cazul preluării în depozitul în care sunt păstrate cerealele la momentul ofertei, cantitatea poate fi stabilită în baza registrelor de stocuri ce trebuie să satisfacă cerințele profesionale și cele ale agenției de intervenție, cu condiția ca:
(a)
registrele de stocuri să arate greutatea înregistrată la cântărire, caracteristicile fizice de calitate la momentul cântăririi și, mai ales, conținutul de umezeală, transferul între silozuri, atunci când este cazul, și tratamente executate; cântărirea trebuie să fie făcută cu cel mult de 10 luni în urmă;
(b)
vânzătorul declară că lotul oferit corespunde în toate elementele sale detaliilor incluse în registrele de stocuri;
(c)
caracteristicile de calitate stabilite la momentul cântăririi sunt aceleași ca și cele ale mostrei reprezentative prelevată de agenția de intervenție sau de reprezentanții acesteia, la o rată de una la fiecare 60 tone.
(5) În cazul în care se aplică alineatul (4):
(a)
greutatea ce urmează să fie înregistrată este introdusă în registrul de stocuri, adaptată, acolo unde este cazul, pentru a se ține seama de orice diferență dintre conținutul de umezeală și/sau procentul impurităților diverse (Schwarzbesatz) înregistrat la momentul cântăririi și cel determinat în baza mostrei reprezentative. Diferențele dintre procentele impurităților diverse pot fi luate în considerare doar pentru a reduce valoarea de greutate introdusă în registrele de stoc;
(b)
în 45 de zile de la preluare, agenția de intervenție face o altă verificare volumetrică; diferența dintre cantitatea determinată în urma cântăririi și cantitatea estimată conform metodei volumetrice nu poate depăși 5 %;
(c)
în cazul în care toleranța nu este depășită, responsabilul de depozit suportă toate costurile referitoare la diferențele constatate în urma unei verificări ulterioare față de greutatea înregistrată în conturi la momentul preluării;
(d)
în cazul în care se depășește toleranța, cerealele se cântăresc fără întârziere. Costurile de cântărire sunt suportate de către responsabilul de depozit, în cazul în care greutatea determinată este mai mică decât cea înregistrată, sau de către FEOGA, în cazul în care aceasta este mai mare.
Articolul 6
Agenția de intervenție veghează ca caracteristicile fizice și tehnice ale mostrelor prelevate să fie analizate, sub responsabilitatea acesteia, în termen de 20 de zile lucrătoare de la constituirea mostrei reprezentative.
În cazul în care analizele prevăzute mai sus demonstrează că cerealele oferite nu respectă cerințele minime de calitate pentru intervenție, respectivele cereale sunt retrase pe costul ofertantului. Ofertantul suportă, de asemenea, toate costurile apărute.
Ofertantul suportă toate costurile apărute cu privire la:
(a)
determinarea conținutului de tanin din sorg;
(b)
testul de activitate amilazică (Hagberg);
(c)
determinarea conținutului de proteine din grâul durum și din grâul moale;
(d)
testul Zeleny;
(e)
testul de prelucrabilitate.
În caz de litigiu, agenția de intervenție va face din nou testele necesare pentru cerealele vizate, costul acestora fiind suportat de partea care pierde.
Articolul 7
Agenția de intervenție întocmește o fișă de preluare pentru fiecare lot. În aceasta se indică:
(a)
data la care s-au verificat cantitatea și caracteristicile minime;
(b)
greutatea livrată;
(c)
numărul de mostre prelevate pentru a se constitui mostra reprezentativă;
(d)
caracteristicile fizice stabilite;
(e)
agenția responsabilă cu analiza criteriilor tehnologice și a rezultatelor acestora.
Fișa se datează și este trimisă responsabilului de depozit pentru contra-semnare.
Articolul 8
(1) Fără a aduce atingere alineatului (2), prețul plătibil ofertantului este prețul de intervenție prevăzut la articolul 3, alineatul (1) din Regulamentul (CEE) nr. 1766/92, valabil la data indicată ca prima zi de livrare când a fost comunicat acceptul ofertei, pentru bunurile livrate la depozit, înaintea descărcării. Acest preț este modificat în conformitate cu majorările și reducerile prevăzute la articolul 9.
Totuși, când livrarea are loc într-o lună în care prețul de intervenție este mai mic decât cel al lunii când se face oferta, se va plăti prețul mai mare. Aceste dispoziții nu se aplică porumbului și sorgului oferit în august și septembrie.
(2) La primirea unei oferte, în conformitate cu articolul 4 din Regulamentul (CEE) nr. 1766/92, agenția de intervenție decide asupra locului și a primei zile de preluare a cerealelor.
Costurile de transport de la locul unde sunt depozitate bunurile când se face oferta până la centrul de intervenție către care pot fi transportate la cele mai mici costuri sunt suportate de ofertant.
În cazul în care agenția de intervenție preia bunurile dintr-un alt loc decât de la centrul de intervenție către care acestea pot fi transportate la cele mai mici costuri, aceasta determină și suportă costurile suplimentare de transport. În acest caz, costurile de transport specificate la paragraful precedent sunt determinate de agenția de intervenție.
În cazul în care agenția de intervenție, de comun acord cu ofertantul, depozitează bunurile la locul unde sunt păstrate la momentul ofertei, costurile menționate la a doua teză din paragraful precedent și costurile de scoatere din depozit, acestea din urmă fiind evaluate în baza ratelor reale înregistrate în statele membre vizate, se scad din prețul de intervenție.
(3) Plata se face între a treizecea și a treizeci și cincea zi de la data preluării, după cum se menționează la articolul 5.
Articolul 9
Majorările sau reducerile prețului de intervenție în funcție de care crește sau scade prețul de intervenție sunt exprimate în euro pe tonă și aplicate combinat, după cum se prevede mai jos:
(a)
în cazul în care conținutul de umezeală din cerealele oferite spre intervenție este mai mic de 14 %, majorările de preț ce se aplică sunt cele enumerate în Tabelul I din Anexa VII. În cazul în care conținutul de umezeală din cerealele oferite spre intervenție este mai mare de 14 %, reducerile de preț ce se aplică sunt cele enumerate în Tabelul II din Anexa VII;
(b)
în cazul în care greutatea specifică a grâului moale sau a orzului oferit spre intervenție diferă de greutatea specifică de 76 kg/hl sau respectiv 64 kg/hl, reducerile de preț aplicate sunt cele enumerate în Tabelul III din Anexa VII;
(c)
în cazul în care procentul de semințe sparte depășește 3 % pentru grâul durum, grâul obișnuit, secară și orz și 4 % pentru porumb și sorg, se aplică o reducere de 0,05 EUR pentru fiecare 0,1 % suplimentar;
(d)
în cazul în care procentul de impurități ale semințelor depășește 2 % pentru grâul durum, 3 % pentru secară, 4 % pentru porumb și sorg și 5 % pentru grâul obișnuit și orz, se aplică o reducere de 0,05 EUR pentru fiecare 0,1 % suplimentar;
(e)
în cazul în care procentul de semințe încolțite depășește 2,5 %, se aplică o reducere de 0,05 EUR pentru fiecare 0,1 % suplimentar;
(f)
în cazul în care procentul de diverse impurități (Schwarzbesatz) depășește 5 % pentru grâul durum și 1 % pentru grâul obișnuit, secară și orz, porumb și sorg, se aplică o reducere de 0,1 EUR pentru fiecare 0,1 % suplimentar;
(g)
în cazul în care numărul de semințe pestrițe de grâu durum depășește 20 %, se aplică o reducere de 0,2 EUR pentru fiecare procent sau fracțiune de procent suplimentar;
(h)
în cazul în care conținutul de proteine din grâul obișnuit este mai mic de 11,5 %, reducerile ce se aplică sunt cele enumerate în Tabelul IV din Anexa VII;
(i)
în cazul în care conținutul de tanin din sorgul oferit pentru intervenție depășește 0,4 % din masa uscată, reducerile ce se aplică sunt cele enumerate în Anexa VIII.
Articolul 10
(1) Orice agent care depozitează produsele cumpărate în numele agenției de intervenție monitorizează prezența și starea de conservare a acestora în mod regulat și informează fără întârziere agenția respectivă cu privire la orice problemă apărută în acest sens.
(2) Agenția de intervenție verifică calitatea produsului stocat cel puțin o dată pe an. În acest sens, mostrele sunt prelevate în momentul când inventarul este stabilit în conformitate cu dispozițiile de la articolul 4 din Regulamentul (CE) nr. 2148/96.
Articolul 11
Agențiile de intervenție adoptă, atunci când este cazul, proceduri și condiții de preluare compatibile cu prezentul regulament, pentru a ține seama de condițiile speciale existente în statele membre vizate; în special, acestea pot solicita declarații periodice privind stocurile.
Articolul 12
Prezentul act abrogă Regulamentele (CEE) nr. 689/92 și (CEE) nr. 1908/84 începând cu data de 1 iulie 2000.
Articolul 13
Prezentul regulament intră în vigoare în a saptea zi de la data publicării sale în Jurnalul Oficial al Comunităților Europene.
Prezentul regulament se aplică de la 1 iulie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 aprilie 2000.